Document ID: 32013L0012

SMERNICA RADY 2013/12/EÚ
z 13. mája 2013,
ktorou sa z dôvodu pristúpenia Chorvátskej republiky upravuje smernica Európskeho parlamentu a Rady 2012/27/EÚ o energetickej efektívnosti
RADA EURÓPSKEJ ÚNIE,
so zreteľom na Zmluvu o fungovaní Európskej únie,
so zreteľom na Zmluvu o pristúpení Chorvátska, a najmä na jej článok 3 ods. 4,
so zreteľom na akt o pristúpení Chorvátska, a najmä na jeho článok 50,
so zreteľom na návrh Európskej komisie,
keďže:
(1)
Podľa článku 50 aktu o pristúpení Chorvátska, ak si akty inštitúcií prijaté pred pristúpením vyžadujú úpravy z dôvodu pristúpenia, pričom nevyhnutné úpravy neboli uvedené v tomto akte o pristúpení alebo v jeho prílohách, Rada na tento účel kvalifikovanou väčšinou prijme na návrh Komisie potrebné akty, ak pôvodný akt nebol prijatý Komisiou.
(2)
V záverečnom akte konferencie, na ktorej bola navrhnutá a prijatá Zmluva o pristúpení Chorvátska, sa uvádza, že Vysoké zmluvné strany dospeli k politickej dohode o súbore úprav aktov prijatých inštitúciami, ktoré je potrebné vykonať z dôvodu pristúpenia, a vyzývajú Radu a Komisiu, aby pred pristúpením prijali tieto úpravy, ktoré by sa v prípade potreby doplnili a aktualizovali s cieľom zohľadniť vývoj práva Únie.
(3)
V smernici Európskeho parlamentu a Rady 2012/27/EÚ (1) sa od členských štátov vyžaduje, aby stanovili indikatívne národné ciele energetickej efektívnosti, pričom by členské štáty mali zohľadniť spotrebu energie v Únii v roku 2020.
(4)
Vzhľadom na pristúpenie Chorvátska je potrebná technická úprava údajov o predpokladanej energetickej spotrebe v Únii v roku 2020 tak, aby odrážali spotrebu v 28 členských štátoch. Prognózy z roku 2007 uvádzali primárnu energetickú spotrebu v roku 2020 v objeme 1 842 Mtoe pre 27 členských štátov. Rovnaké prognózy uvádzajú primárnu energetickú spotrebu v roku 2020 v objeme 1 853 Mtoe pre 28 členských štátov vrátane Chorvátska. Výsledkom zníženia o 20 % je objem 1 483 Mtoe v roku 2020, t. j. zníženie o 370 Mtoe v porovnaní s prognózami. Táto technická úprava je potrebná na to, aby smernica 2012/27/EÚ mohla byť uplatňovaná v Chorvátsku.
(5)
Smernica 2012/27/EÚ by sa preto mala zodpovedajúcim spôsobom zmeniť,
PRIJALA TÚTO SMERNICU:
Článok 1
Smernica 2012/27/EÚ sa mení, ako je uvedené v prílohe k tejto smernici.
Článok 2
Zmeny stanovené v prílohe k tejto smernici platia bez toho, aby bola dotknutá lehota stanovená v článku 28 ods. 1 prvom pododseku smernice 2012/27/EÚ.
Článok 3
Táto smernica nadobúda účinnosť za podmienky a odo dňa nadobudnutia platnosti Zmluvy o pristúpení Chorvátska.
Článok 4
Táto smernica je určená členským štátom.
V Bruseli 13. mája 2013

Labels: 18
15
14